Betejë e fortë në Hungari para zgjedhjeve për Parlamentin Evropian 
Megjithë kritikat e forta lidhur me masat që kanë dobësuar demokracinë në Hungari, Kryeministri Viktor Orban dhe partia e tij mbeten shumë popullorë, sidomos jashtë perimetrit të Budapestit
Kryeministri populist i Hungarisë, Viktor Orban është përballë një sprove serioze në maj kur partitë e opozitës do të përpiqen të bashkërendojnë një sfidë të fortë ndaj partisë së tij në pushtet në zgjedhjet për Parlamentin Evropian. Korrespondenti i Zërit të Amerikës Jamie Dettmer njofton nga Budapesti: Që nga rizgjedhja në vitin 2010, Kryeministri Viktor Orban është bërë objekt kritikash nga brenda vendit si dhe nga Bashkimi Evropian për politikat e tij që shihen si goditje ndaj demokracisë në Hungari: Protesta të shumta kanë pasuar masat e udhëheqësit hungarez për të dobësuar pavarësinë e gjyqësorit, për të politizuar shërbimin civil dhe për të zgjeruar kontrollin shtetëror mbi media dhe mbi shoqatat joqeveritare. Kundërshtarët e tij thonë se zoti Orban ia ka përngjarë politikat e tij strategjisë që ndjek Vladimir Putini në Rusi: thotë Agnes Vadai, Nënpresidente e Koalicionit demokratik. Javën e kaluar, zoti Orban hapi fushatën e partisë së tij për zgjedhjet e Parlamentit Evropian, duke sulmuar Brukselin, duke shprehur kundërshtitë e tij ndaj imigracionit dhe duke folur në emër të asaj që e quajti kultura e krishterë e Evropës. Partitë e opozitës po përpiqen të bashkërendojnë fushatat. Por nuk do të jetë e lehtë të bindin elektoratin jashtë perimetrit të Budapestit që të braktisin zotin Orban pasi ai ka braktisur parimet demokratike: thotë Julius Horvath, Universiteti Qendror Evropian. Politikanët e opozitës pohojnë se zoti Orban ka një bazë të fortë që e përkrah, por nënvizojnë se vjet në zgjedhjet parlamentare që partia e tij i fitoi bindshëm, pati një numër më të madh zgjedhësish që votuan kundër tij. Mesazhi i Kryeministrit Viktor Orbán është i qartë: sovraniteti kombëtar po minohet nga globalizimi; shtetet kombëtare dhe kultura e traditat e tyre po dobësohen nga bankierët e elitat. Ky mesazh përqafohet nga një pjesë e mirë e elektoratit: “Ai e kupton mentalitetin e hungarezëve. Ai luan me simbolin e luftëtarit për liri në një vend ku njerëzit janë shumë krenarë për historinë e tyre dhe ku të gjithë heronjtë janë luftëtarë të lirisë,” thotë Peter Kreko, sxtudiues në Institutin e Studimeve mbi Kapitalin Politik. Këtë vit zoti Orban hyri në një seli të re qeveritare përballë parlamentit hungarez. Analistët thonë se është ende e pamundur të parashikohet nëse rivalët e tij politikë do të arrijnë ta dobësojnë forcën e tij politike dhe të reduktojnë fitoren që pritet të sigurojë muajin e ardhshëm partia e tij në zgjedhjet për Parlamentin Evropian.